钦定古今图书集成/理学汇编/文学典/第110卷 > 张正蒙 > 倪尚忠
## 钦定古今图书集成/理学汇编/文学典/第110卷 > 张正蒙 > 倪尚忠

按《浙江通志》：“尚忠，字世卿，浦江人。万历戊戌进士，授
广东顺德令。诚笃慈祥，粤故多盗，大辟以下恒薄惩。
邑人以为言，忠曰：‘使其能改，何过督为’？乃著《宣化录》
以励民，风遂丕变。尤博学，工古今文词诗，登大历之
选，而精鉴知人。先是顺称下邑，科第寂寥，忠日进士
课艺文，取资敏者拔之。嗣即春秋二榜不绝。跻显仕”
者，先后得二宗伯，人比之文翁云。万历中，设采珠厂，
阉使横甚，所及者身家立尽。忠下令邑中，见有珠厂
勾役，杖而禁之。时有倾害及孝廉某者，执其甲首置
之狱。阉怒，欲疏劾，众惧祸不测。忠曰：“吾令一邑，不能
为一邑驱豺虎。吾罪较竖更甚。”力言制、按两院，得奏
罢。采亦竟以是与邑豪绅忤。迁吉州府同知。会母老
疾，致仕归。邑人追思不已，更为祠祀之。所著有《居云
草》《鸣籁草》《宣化录》《学制编》数十万言。年八十端坐而
逝。